**Stam1na** [stɑminɑ] on lemiläinen, suomeksi laulava metalliyhtye, jonka musiikissa on vaikutteita sekä progressiivisesta metallista että thrash metallista, myös hieman death metallista ja punkista. Yhtye on saavuttanut julkaisuillaan Suomen albumi-, single- ja DVD-listan kärkipaikan, useita Emma-palkintoja ja kultalevyjä sekä viisi platinalevyä.

Stam1na on saavuttanut suosiota myös muualla maailmassa esiintyen mm. Keski-Euroopassa sekä Japanissa.

Historiaa
---------

### Alkuvuodet ja levytyssopimus Sakara Recordsin kanssa (1996–2004)

Stam1na aloitti toimintansa kesällä 1996. Ensimmäiseen kokoonpanoon kuuluivat laulaja-rumpali Antti Hyyrynen, basisti Jaakko Häkli ja kitaristi Pekka Olkkonen. Pian yhtyeeseen liittyi rumpali Teppo Velin, ja Hyyrynen siirtyi toiseksi kitaristiksi. Vuosien 1997 ja 2004 välillä yhtye julkaisi useita demoja, joista ensimmäiset olivat englanninkielisiä, kunnes se solmi levytyssopimuksen Mokoma-yhtyeen jäsenten perustaman Sakara Records -levy-yhtiön kanssa syksyllä 2004.

### Debyyttialbumin *Stam1na* julkaisu ja kokoonpanolisäys (2005–2006)

Stam1nan ensimmäinen julkaisu Sakara Recordsin suojissa oli 26. tammikuuta 2005 ilmestynyt single *Kadonneet kolme sanaa*. Yhtyeen esikoisalbumi *Stam1na* ilmestyi 2. maaliskuuta 2005 ja nousi parhaimmillaan Suomen albumilistan 13. sijalle. Esikoisalbumilla bassoa soitti vielä laulaja-kitaristi Hyyrynen, ja kokoonpano täydentyi, kun albumin julkaisua seuranneilla kiertueilla sessiomuusikkona soittanut Kai-Pekka Kangasmäki kiinnitettiin yhtyeen vakituiseksi jäseneksi Rieskaa tauluun -kiertueen päätöskonsertissa Tavastialla syksyllä 2005. Finnish Metal Expo -tapahtuman yhteydessä 17. helmikuuta 2006 järjestetyssä Finnish Metal Awards -gaalassa yhtye palkittiin vuoden 2005 tulokkaana ja Hyyrynen vuoden laulajana.

### *Uudet kymmenen käskyä*, ensimmäinen Emma-palkinto sekä Euroopan-kiertue (2006–2007)

Stam1nan toinen albumi *Uudet kymmenen käskyä* ilmestyi 10. toukokuuta 2006. Albumi sijoittui ensimmäisellä listaviikollaan sijalle kolme ja pysyi listalla kaikkiaan 14 viikkoa. 27. syyskuuta 2006 julkaistu single *Likainen parketti* toi mukanaan yhtyeen ensimmäisen listan kärkisijan. Marraskuussa 2006 Stam1na teki Sakaran muiden yhtyeiden Mokoman ja Rytmihäiriön kanssa seitsemän konsertin mittaisen yhteiskiertueen, josta julkaistiin *Sakara Tour 2006* -DVD toukokuussa 2007. *Uudet kymmenen käskyä* palkittiin vuoden 2006 metallialbumina ÄKT:n Emma-gaalassa 10. maaliskuuta 2007. Samassa yhteydessä yhtyeen kaksi ensimmäistä albumia tuottanut Miitri Aaltonen oli ehdolla vuoden tuottajaksi.

Kesällä 2007 Stam1nan livekokoonpanoon liittyi kosketinsoittaja Emil Lähteenmäki, joka vieraili jo *Uudet kymmenen käskyä* -albumilla. Lokakuussa 2007 Stam1na konsertoi Baltiassa ja Saksassa Apocalyptican ja Sturm und Drangin kanssa. Ennen kiertuetta saksalainen ZYX Music -levy-yhtiö julkaisi yhtyeen kaksi ensimmäistä albumia Saksassa, Itävallassa, Sveitsissä ja Benelux-maissa. Joulukuussa Lemin kunta myönsi yhtyeelle Lemin kello -palkinnon "tunnustukseksi kotiseudun myönteisestä esillä pitämisestä nuorison parissa ja hyvästä menestyksestä kansallisilla ja kansainvälisillä estradeilla".

### *Raja*, *K13V*-DVD ja jälleen kokoonpanoon täydennystä (2008–2009)

Yhtyeen kolmas albumi *Raja* ilmestyi 13. helmikuuta 2008 ja nousi Suomen albumilistan ensimmäiseksi. *Rajan* edeltäjä *Uudet kymmenen käskyä* palkittiin kultalevyllä kesäkuussa 2008. Elokuussa 2008 yhtye esiintyi Saksan suurella Wacken Open Air -metallifestivaalilla. Medialouhoksen Jouni Kallion ohjaama musiikkivideo yhtyeen kappaleesta "Lääke" palkittiin Kultapumpelilla vuoden 2008 Oulun musiikkivideofestivaaleilla. Helmikuussa 2009 järjestetyssä Finnish Metal Expossa Stam1na tyhjensi Finnish Metal Awards 2008 -äänestyksen palkintopöydän, kun *Raja* palkittiin sekä vuoden albumina että vuoden kansitaiteesta, Stam1na vuoden yhtyeenä ja Hyyrynen vuoden laulajana. *Raja* oli ehdolla myös vuoden 2008 Emma-palkinnon saajaksi kategoriassa vuoden metalli-/hard rock-albumi.

Yhtye julkaisi 6. toukokuuta 2009 konserttitaltiointeja, musiikkivideoita ja yhtyehistoriikin sisältävän viisituntisen *K13V*-DVD:n. 7. elokuuta 2009 Jurassic Rock -festivaalin esiintymisessään Stam1na virallisti kosketinsoittaja Lähteenmäen aseman yhtyeen vakituisena jäsenenä.

### *Viimeinen Atlantis* ja *Nocebo* (2009–2012)

Yhtye aloitti vuoden 2009 lopulla neljännen albuminsa äänitykset. Albumi kantaa nimeä *Viimeinen Atlantis*, ja se julkaistiin 10.2.2010. Albumi nousi Suomen virallisen albumilistan kärkeen heti ensimmäisellä myyntiviikollaan ohi samaan aikaan julkaistujen HIMin ja Ismo Alangon uusien albumien. 1. huhtikuuta 2010 yhtye ilmoitti hajonneensa. Kyse oli kuitenkin vain aprillipilasta.

3.11.2010 julkaistiin *Vanhaa paskaa* -niminen demokokoelma.

Syksyllä 2011 yhtye aloitti äänittämään viidettä studioalbumiansa *Noceboa*, joka julkaistiin Suomessa 8. helmikuuta 2012 ja jonka tuottajana toimi amerikkalainen Joe Barresi. Ensimmäisenä myyntipäivänään levy myi kultaa (kultalevyraja 10 000 kpl). Bieler Bros. Records julkaisi albumin Pohjois-Amerikassa 17. kesäkuuta. Albumilta on julkaistu netistä ladattavina digisingleinä "Valtiaan uudet vaateet" ja "Puolikas ihminen", joista on molemmista myös musiikkivideo.

### *SLK*, paluu ulkomaan kierroksille ja harvinainen tempaus Provinssissa (2013–2015)

Syyskuussa 2013 yhtye ilmoitti aloittaneensa uuden studioalbumin nauhoitukset. Kuudes albumi, *SLK*, julkaistiin 7. helmikuuta 2014. Albumi julkaistiin myös Japanissa, minkä myötä Stam1na esiintyi Tokiossa Loud & Metal Attack -tapahtumassa. Saman vuoden syksyllä yhtye lähti Insomniumin lämmittelijäksi Euroopan-kiertueelle eli esiintyi Keski- ja Länsi-Euroopassa taas monen vuoden tauon jälkeen. 

Kesällä 2015 Stam1na esiintyi nelipäiväiseksi muuttuneessa Provinssirockissa neljänä perättäisenä päivänä. Kunakin päivänä yhtye soitti yhden albuminsa alusta loppuun.  Soitetut albumit olivat *Stam1na*, *Uudet kymmenen käskyä*, *Viimeinen Atlantis* ja *SLK*.

### *Elokuutio*, *Taival* ja albumien siivittämä suosion kasvu (2015–2019)

Lokakuussa 2015 yhtye aloitti seitsemännen albuminsa nauhoitukset. Albumin tuotti Janne Joutsenniemi ja miksasi Jens Bogren. Albumi kantaa nimeä *Elokuutio* ja se julkaistiin 18. maaliskuuta 2016. Yhtye esiintyi yhdessä Mokoman ja Diablon kanssa Sakara Tourissa huhtikuussa 2016. Vuoden 2016 kesällä ja syksyllä yhtye teki mittavan Cube Libre -nimisen kiertueen, joka sisälsi yhteensä 47 keikkaa. Helmikuussa 2017 yhtye esiintyi 70000 tons of metal -risteilyllä Karibialla ja syksyllä 2017 yhtye esiintyi Omnium Gatherumin kanssa Etelä- ja Keski-Euroopan kiertueella.

Kesän 2018 keikkojen välissä yhtye oli äänittämässä kahdeksatta albumiaan. Albumi on nimeltään *Taival* ja se julkaistiin 12. lokakuuta 2018. Edellisen albumin tapaan sen tuotti Janne Joutsenniemi ja miksasi Jens Bogren. Albumi siivitti Stam1nan myös entistä suurempaan suosioon: se palkittiin Emma-gaalassa vuoden parhaana metallialbumina ja myi myös platinaa, yhtye nähtiin Suomen lisäksi entistä enemmän ulkomailla (mm. Saksan Rock Harz-festivaaleilla, Euroopan-kiertueella yhdessä Insomniumin ja The Black Dahlia Murderin kanssa sekä uudemman kerran Karibialla ja Japanissa) sekä kappaleet "Elämänlanka", "Enkelinmurskain" ja "Gaian lapsi (feat. Anna Eriksson)" soivat lukuisia kertoja radiossa.

### Juhlallisuuksia, albumit *Novus Ordo Mundi* ja *X* sekä kirjan julkaisu (2020–)

Yhtyeen oli määrä juhlistaa syksyllä 2020 *Viimeinen Atlantis*-albumin kymmenvuotisjuhlia Helsingin jäähallissa, mutta keikka siirtyi koronaviruksen vuoksi vuoteen 2021. Joulukuussa 2020 yhtye tiedotti yhdeksännen albumin olevan valmis ja sen olevan nimeltään *Novus Ordo Mundi*. Albumi julkaistiin 26. helmikuuta 2021 ja sen tuottajaksi palasi kymmenen vuoden tauon jälkeen Miitri Aaltonen, jonka kädenjälkeä kuultiin aiemmin yhtyeen neljällä ensimmäisellä albumilla. *Raja*-albumilla hän vastasi vain miksauksesta.

Ari Väntäsen kirjoittama, yhtyeen tarinan kertova kirja *Stam1na – Muistipalatsi* julkaistiin 29. syyskuuta 2023. Samana päivänä ilmestyi myös yhtyeen kymmenes albumi nimeltään *X*.

Tyylilaji
---------

Yhtyeen tyyliä on ollut vaikea määritellä tiettyyn genreen, mutta yleensä yhtyeen musiikkia on kutsuttu progressiiviseksi thrash metalliksi, ensimmäisen levyn aikaan jonkun verran myös alternative metalliksi. Yhtyeen musiikissa on ollut myös vaikutteita death metallista ja SLK- albumilla jonkun verran myös black metallista. Yhtyeen musiikki vaihtelee albumeilla ääripäistä toiseen sisältäen raskaampaa extreme-metalia ja välillä jopa suomirock-aineksia.

Nimi
----

Sana stamina on englantia ja tarkoittaa sisukkuutta, voimaa tai kestävyyttä. Yhtyeen nimessä olevan numeron yksi on tarkoitus yksilöidä yhtye ja erottaa nimi muista tuotemerkeistä. Aiemmin nimi on kirjoitettu myös muodoissa "Stamina" ja "staminA".

Jäsenet
-------

* Antti Hyyrynenlaulu, kitara (1996–)Antti Hyyrynen  
laulu, kitara (1996–)
* Kai-Pekka Kangasmäkibasso, laulu (2005–)Kai-Pekka Kangasmäki  
basso, laulu (2005–)
* Emil Lähteenmäkikoskettimet, taustalaulu (2009–)Emil Lähteenmäki  
koskettimet, taustalaulu (2009–)
* Pekka Olkkonensoolokitara, taustalaulu (1996–)Pekka Olkkonen  
soolokitara, taustalaulu (1996–)
* Teppo Velinrummut (1996–)Teppo Velin  
rummut (1996–)

### Sessiojäsenet

Stam1na Rakuuna Rockissa 2014. Vasemmalla kiertuebasisti Pyry Hanski.
Diablo-yhtyeestä tunnettu Heikki Malmberg tuurasi käsileikkauksesta toipunutta Teppo Veliniä rummuissa kesäkiertueella 2007. Pyry Hanski puolestaan tuurasi pikkusormensa loukannutta Kai-Pekka Kangasmäkeä bassossa kesäkiertueella 2014. Kangasmäki esiintyi kiertueella taustalaulajan ominaisuudessa.

Yhtyeen jäsenistä Kangasmäki (kiertueilla 2005) ja Emil Lähteenmäki (*Uudet kymmenen käskyä*- ja *Raja*-albumeilla sekä kiertueilla 2007–2009) toimivat sessiojäseninä ennen nimitystään varsinaisiksi jäseniksi.

### Entiset jäsenet

Yhtyeen demoaikoina basistina toimivat vuorollaan Jaakko Häkli, Paavo Alander, Tero Nordlund ja Jani Suomalainen. Jälkimmäinen soitti vain studiossa, live-esiintymisissä basso toistettiin vuosina 2003–2004 taustanauhalta.

Diskografia
-----------

*Pääartikkeli: Stam1nan diskografia*
* *Stam1na*  (2005)
* *Uudet kymmenen käskyä*  (2006)
* *Raja*  (2008)
* *Viimeinen Atlantis*  (2010)
* *Nocebo*  (2012)
* *SLK*  (2014)
* *Elokuutio*  (2016)
* *Taival*  (2018)
* *Novus Ordo Mundi*  (2021)
* *X*  (2023)

Kiertueet
---------

* *Lope julma lasetus* (kevät 2005)
* *Kantturain konttorit* (kesä 2005)
* *Rieskaa tauluun* (syksy 2005)
* *Kunnon menoa* (kevät 2006)
* *Alaha skargeli rohjustaa* (kesä 2006)
* *Kynnetyt pellot* (syksy 2006)
* *Sakara Tour* (loppusyksy 2006)
* *Toukotyöt* (kevät 2007)
* *Poika kävi kiertueella* (kesä 2007)
* *Tour Persepoliisit* (loppusyksy 2007)
* *Jorma tai Lasse* (kevät 2008)
* *Jatkot* (kevät 2008)
* *Soronoo Sober Days* (kesä 2008)
* *Miuku ja Mauku pinteessä* (syksy 2008)
* *Training Montage Tour* (vuodenvaihde 2008–2009)
* *Kymppihän riittää* (kesä 2009)
* *Hulabaloo ulapalla* (kevät 2010)
* *Askel kerrallaan* (kesä 2010)
* *Sakara Tour 2010* (loppusyksy 2010)
* *Ja tähän haluaisin vielä lisätä että* (kevät 2011)
* *Särät kaakkoon (kesähäät)* (kesä 2011)
* *Irti arjesta* (kevät 2012)
* *Takki auki ilman housuja* (kesä 2012)
* *Pakaroiden ja mursuviiksien molemmat posket* (syksy 2012)
* *Poronkusemat* (talvi 2013)
* *Kebab Danger II* (kevät 2013)
* *Speedot Päähän* (kesä 2013)
* *Saattoja ja hoitoja* (talvi 2014)
* *Rodeo Hell* (kesä 2014)
* *Shadows of the Dying Sun Over Europe* (syksy 2014)
* *Con Amore* (talvi 2015)
* *Lullu huuleen, Anneli* (kesä 2015)
* *Rutiinit ruosteessa* (1.-2. huhtikuuta 2016)
* *Sakara Tour 2016* (kevät 2016)
* *Cube Libre 2016* (kesä-syksy 2016)
* *70000 Tons of Metal* (3.-4. helmikuuta 2017)
* *Kanslerit* (talvi-kevät 2017)
* *Free Like a Flying Eagles* (kesä 2017)
* *The Arctic Circle Alliance Chapter 1* (syksy 2017)
* *Kiitos* (13.-21. huhtikuuta 2018)
* *The Arctic Circle Alliance Chapter 2 & 3* (kevät 2018)
* *Balttiarallaa Mini Tour* (23.-25. toukokuuta 2018)
* *Rahaa ja heviä* (kesä 2018)
* *Haloo Lemi!* (syksy 2018)
* *Sinä ansaitset kultaa* (kevät-kesä 2019)
* *Tour Like a Grave* (syksy 2019)
* *Octopussy* (syksy 2019)
* *Novus Ordo Rundi* (kesä 2021, kevät 2022)
* *Sirkkeli Tour* (kesä 2022)
* *Nimetön Tour* (kevät 2023)
* *Asiat tuntuvat luistavan* (kesä 2023)
* *Muistipalatsit* (syksy 2023)
* *Ex Man* (kevät 2024)

Palkinnot
---------

* Finnish Metal Awards 2005
	+ Vuoden laulaja: Antti Hyyrynen
	+ Vuoden tulokas: Stam1na
* Emma-gaala 2007
	+ Vuoden metallialbumi: *Uudet kymmenen käskyä*
* Kultalevy *Uudet kymmenen käskyä* -albumista 2008
* Finnish Metal Awards 2008
	+ Vuoden levy: *Raja*
	+ Vuoden yhtye: Stam1na
	+ Vuoden kansitaide: *Raja*
	+ Vuoden laulaja: Antti Hyyrynen
* Kultalevy *Raja*-albumista 2010
* Kultalevy *Viimeinen Atlantis* -albumista 2010
* Finnish Metal Awards 2010
	+ Vuoden yhtye: Stam1na
	+ Vuoden levy: *Viimeinen Atlantis*
	+ Vuoden laulaja: Antti Hyyrynen
* Emma-gaala 2011
	+ Vuoden yhtye
	+ Vuoden metallialbumi: *Viimeinen Atlantis*
* Kultalevy *Nocebo*-albumista 2012
* Kultalevy *Stam1na*-albumista 2012
* Platinalevy *Viimeinen Atlantis* -albumista 2012
* Kaakkois-Suomen nuoren taiteilijan palkinto, 2 000 €, 2012 (Kaakkois-Suomen taidetoimikunta)
* Kultalevy *SLK*-albumista 2014
* Emma-gaala 2015
	+ Vuoden metallialbumi: *SLK*
* Kultalevy *Elokuutio*-albumista 2016
* Emma-gaala 2017
	+ Vuoden metallialbumi: *Elokuutio*
* Emma-gaala 2019
	+ Vuoden metallialbumi: *Taival*
* Kultalevy *Taival*-albumista 2019
* Platinalevy *Taival*-albumista 2020
* Platinalevy *Nocebo*-albumista 2023
* Platinalevy *SLK*-albumista 2023
* Platinalevy *Elokuutio*-albumista 2023
* Indie Awards 2024
	+ Vuoden yhtye

Lähteet
-------

1. 1 2  "Bändi läjään, treenit alkuun ja miehitys kuntoon" Stam1na. Viitattu 4.9.2007.
2. ↑  Lista-arkisto Suomen virallinen lista. Viitattu 9.2.2012.
3. ↑  Finnish Metal Expo 2006 (Arkistoitu – Internet Archive) Imperiumi.net. Viitattu 4.9.2007.
4. ↑  Lista-arkisto Suomen virallinen lista. Viitattu 9.2.2012.
5. ↑  Lista-arkisto Suomen virallinen lista. Viitattu 9.2.2012.
6. ↑  Emma-voittajat 2006 (Arkistoitu – Internet Archive) Emma-gaala. Viitattu 9.2.2012.
7. ↑  Emma-ehdokkaat 2006 (Arkistoitu – Internet Archive) Emma-gaala. Viitattu 4.9.2007.
8. ↑  Kevätkiertue ohi + keikkakiipparisti Stam1na. Viitattu 9.2.2012.
9. ↑  Stam1na ulkomaille Apocalyptican kanssa (Arkistoitu – Internet Archive) Mesta.net. Viitattu 4.9.2007.
10. ↑  ZYX Music Viitattu 21.10.2007.
11. ↑  Lemin kellon myöntäminen ja luovuttaminen Stam1na-yhtyeelle[vanhentunut linkki] Lemin kunnanhallitus. Viitattu 18.3.2008.
12. ↑  Lista-arkisto Suomen virallinen lista. Viitattu 18.3.2008.
13. ↑  Stam1na kultalevyt IFPI. Viitattu 9.2.2012.
14. ↑  New band confirmed – Stam1na (Arkistoitu – Internet Archive) Wacken Open Air. Viitattu 25.4.2008.
15. ↑  Metallivideot voitokkaita Oulun Musiikkivideofestivaaleilla (Arkistoitu – Internet Archive) Oulun Musiikkivideofestivaalit. Viitattu 26.8.2008.
16. ↑  Helsinki Metal Meeting valtasi Helsingin  15.2.2009. Finnish Metal Expo. Viitattu 9.2.2012.
17. ↑  Vuoden metalli-/hardrock-albumi Emma-gaala.  Arkistoitu 30.1.2009. Viitattu 23.2.2009.
18. ↑  K13V Stam1na. Viitattu 7.4.2009.
19. ↑  Stam1na lisääntyi  7.8.2009. Stam1na. Viitattu 8.8.2009.
20. ↑  Viimeinen Atlantis  9.12.2009. Stam1na. Viitattu 10.12.2009.
21. ↑  Stam1na on hajonnut - varauksella (Arkistoitu – Internet Archive) Soundi.fi. Viitattu 2.4.2010
22. ↑  Uusi albumi Nocebo julkaistaan 8.2  14.12.2011. Stam1na. Viitattu 15.12.2011.
23. ↑  Nocebo available in the US 8.2  17.7.2011. Stam1na.
24. ↑  Timo Isoaho: Stam1na painui studion uumeniin *soundi.fi*.  16.9.2013. soundi.fi. Viitattu 3.12.2013. (suomeksi)
25. 1 2 3  STAM1NALTA KUUDES ALBUMI HELMIKUUSSA *sakararecords.com*.  2.12.2013. sakararecords.com. Viitattu 3.12.2013. (suomeksi)
26. ↑  Stam1na päättää kiertueensa... Japaniin! *soundi.fi*.  20.3.2014. Viitattu 8.11.2014.
27. 1 2 3  Stam1na tekee musiikkihistoriaa Provinssissa – "Paketti, joka ei toistu enää koskaan" *yle.fi*. Viitattu 26.6.2015.
28. ↑  STAM1NA PAINUU STUDION UUMENIIN *Stam1na -*. Viitattu 13.10.2015.
29. ↑  Uskonnottomien digitaalinen helvetti – Uusi Stam1na-levy tärähtää tantereeseen maaliskuussa *Soundi -*. Viitattu 16.12.2015.
30. ↑  Oletteko valmiita kahdeksanteen Stam1na-levyyn? Taival saapuu pian, ja kiertuettakin pukkaa *Soundi -*. Viitattu 9.8.2018.
31. ↑  Stam1naInfo - Stam1na *stam1na.com*. Viitattu 1.12.2020.
32. 1 2  Stam1nan yhdeksäs albumi on valmis *stam1na.com*. Viitattu 1.12.2020.
33. ↑  Vesa Siltanen: "Debyyttimme rinnalla Stam1nan tärkein albumi" – Lemin metalliylpeys julkaisi uuden levyn, kuuntele tästä *Inferno*.  29.9.2023. Viitattu 29.9.2023.
34. ↑  Peruutuksia  14.6.2007. Stam1na. Viitattu 26.6.2015.
35. ↑  Kake  22.7.2007. Stam1na. Viitattu 26.6.2015.
36. ↑  Suomalainen, Ninni: Treenejä nolla – Stam1nan tuore kasvo suoraan festarilavoille  1.7.2014. YleX. Viitattu 26.6.2015.
37. ↑  Basistinvaihdos # 1 Stam1na. Viitattu 29.10.2010. [vanhentunut linkki]
38. ↑  Basistinvaihdos # 2 Stam1na. Viitattu 29.10.2010. [vanhentunut linkki]
39. 1 2  Väkivaltakunta, Arkkitehti ja Liha avaavat ovet Stam1na. Viitattu 29.10.2010. [vanhentunut linkki]
40. ↑  Stam1nalta uusi musiikkivideo ja Japanista starttaavan Rodeo Hell 2014 -kesäkiertueen keikat julki  14.5.2014. Sony Music.  Arkistoitu 18.5.2014. Viitattu 23.5.2014.

Aiheesta muualla
----------------

* Kuvia tai muita tiedostoja aiheesta **Stam1na** Wikimedia Commonsissa

* Stam1nan virallinen sivusto
* Stam1na Myspacessa (englanniksi)
* Stam1na Ylen Elävässä arkistossa
* Tuotanto ruodinnassa: Stam1na KaaosZine.
* Stam1na Meteli.netissä
* Stam1na MusicBrainz-sivustolla (englanniksi)

|  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Stam1na |
| --- |
|  |
| 
* **Antti Hyyrynen**
* **Kai-Pekka Kangasmäki**
* **Emil Lähteenmäki**
* **Pekka Olkkonen**
* **Teppo Velin**

* Paavo Alander
* Jaakko Häkli
* Tero Nordlund
* Jani Suomalainen

 |
|  |
| Studioalbumit | 
* Stam1na
* Uudet kymmenen käskyä
* Raja
* Viimeinen Atlantis
* Nocebo
* SLK
* Elokuutio
* Taival
* Novus Ordo Mundi
* X

 |
|  |
| Kokoelmat | 
* Vanhaa paskaa

 |
|  |
| Singlet | 
* "Kadonneet kolme sanaa"
* "Paha arkkitehti"
* "Edessäni"
* "Likainen parketti"
* "Valtiaan uudet vaateet"
* "Puolikas ihminen"
* "Panzerfaust"
* "Dynamo"
* "Vapaa on sana"
* "Kuudet raamit"
* "Verisateenkaari"
* "Elämänlanka"
* "Enkelinmurskain"
* "Gaian lapsi"
* "Sirkkeli"
* "Betelgeuse"
* "Vereen piirretty viiva"
* "Muistipalatsi"

 |
|  |
| Videojulkaisut | 
* Sakara Tour 2006
* K13V

 |
|  |
| 
* Diskografia
* Sakara Records

 |

 |

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Ranska
* BnF data
* Saksa

 |
|  |
| Taiteenala | 
* MusicBrainz

 |
|  |
| Henkilöt | 
* Yle

 |

 |